Μητροπολίτης Γέρων Πριγκηποννήσων Δημήτριος

Ο Μητροπολίτης Γέρων Πριγκηποννήσων Δημήτριος (κατά κόσμον Κομματάς, Ταταύλα Κωνσταντινούπολης, 26 Οκτωβρίου 1952) είναι Έλληνας θεολόγος και ιεράρχης του Οικουμενικού Πατριαρχείου Κωνσταντινουπόλεως. 

Διατελεί Γέρων Μητροπολίτης Πριγκηποννήσων από τον Απρίλιο του 2018, ενώ από το 1990 έως την εκλογή του σε Μητροπολίτη Πριγκηποννήσων διετέλεσε Μητροπολίτης Σεβαστείας.

Βιογραφικά στοιχεία
Ο κατά κόσμον Δημήτριος Κομματάς γεννήθηκε στις 26 Οκτωβρίου 1952, στα Ταταύλα της Κωνσταντινούπολης, όπου και μεγάλωσε. Είναι μοναχοπαίδι του Κωνσταντίνου Κομματά και της Ζωής Πέτα (1916–2014).  

Σπούδασε θεολογία και εκκλησιολογία, στην Μεγάλη του Γένους Σχολή, στην Ιερά Θεολογική Σχολή της Χάλκης (1968-1971) και στο Τμήμα Θεολογίας της Θεολογικής Σχολής του Αριστοτελείου Πανεπιστημίου Θεσσαλονίκης (1971-1975). Πραγματοποίησε μεταπτυχιακές σπουδές στο Θεολογικό Κολλέγιο Oak Hill του Λονδίνου (1980-1981). 

Χειροτονήθηκε διάκονος στις 14 Ιουλίου 1974 από τον Μητροπολίτη Γέροντα Χαλκηδόνος Μελίτωνα, υπηρετώντας από το επόμενο κιόλας έτος και για 30 συναπτά έτη, σε διάφορες επιτελικές θέσεις της Πατριαρχικής Αυλής του Οικουμενικού Πατριαρχείου. Υπηρέτησε ως Τριτεύων (1975-1977) και Δευτερεύων (1977-1985) των Πατριαρχικών Διακόνων. Το 1985 χειροθετήθηκε Μέγας Αρχιδιάκονος του Οικουμενικού Πατριαρχείου. 

 Αρχιερατεία 
Όντας Μέγας Αρχιδιάκονος εξελέγη στις 2 Οκτωβρίου 1990, μετά από πρόταση του Οικουμενικού Πατριάρχη Δημητρίου, Μητροπολίτης Σεβαστείας, υπέρτιμος και έξαρχος Παφλαγονίας. Χειροτονήθηκε πρεσβύτερος και χειροθετήθηκε αρχιμανδρίτης στις 14 Οκτωβρίου από τον Μητροπολίτη Γέροντα Χαλκηδόνος Βαρθολομαίο, ενώ χειροτονήθηκε επίσκοπος στον Πατριαρχικό Ναό του Αγίου Γεωργίου από τον Πατριάρχη Δημήτριο, στις 4 Νοεμβρίου.

Ως Μητροπολίτης Σεβαστείας, διετέλεσε ως διευθυντής του Ιδιαίτερου Γραφείου του Οικουμενικού Πατριάρχου Βαρθολομαίου (1991-2008), αναλαμβάνοντας θέματα της Ιεράς Αρχιεπισκοπής Αμερικής, συμβάλλοντας στην μεταβατική περίοδο κατόπιν της παραίτησης του Αρχιεπισκόπου Ιακώβου έως της σύνταξης του νέου Συντάγματος της Αρχιεπισκοπής Αμερικής. Κατά την περίοδο της κρίσης μεταξύ της Εκκλησίας της Ελλάδος και του Οικουμενικού Πατριαρχείου, σχετικά με τις Μητροπόλεις των λεγόμενων «Νέων Χωρών», συνέταξε συγκριτική μελέτη με τίτλο: «Ἡ Πατριαρχική καί Συνοδική Πρᾶξις τοῦ 1928 παρακωλυομένη τοῖς ὅροις». Συμμετείχε στην Πατριαρχική Εξαρχία του Οικουμενικού Πατριαρχείου, αρμόδια για το Άγιο Όρος, συμβάλλοντας να σχηματιστεί κανονική Μοναστική Αδελφότητα της Μονής Εσφιγμένου. Από το 2000 συμμετέχει περιοδικά στην Αγία και Ιερά Σύνοδο του Οικουμενικού Πατριαρχείου και σε διάφορες συνοδικές επιτροπές. Παράλληλα έχει συμμετάσχει στην Πανορθόδοξη Σύνοδο της Κωνσταντινούπολης (2005) για το Πατριαρχείο Ιεροσολύμων και την Διευρυμένη Σύνοδο της Γενεύης (2006) για την Εκκλησία της Κύπρου.

Η Ιερά και Αγία Σύνοδος του Οικουμενικού Πατριαρχείου, στις 19 Απριλίου 2018, τον εξέλεξε παμψηφεί Μητροπολίτη Πριγκηποννήσων. Μάλιστα, ο Οικουμενικός Πατριάρχης Βαρθολομαίος εισηγήθηκε την απονομή στον νέο Μητροπολίτη Πριγκηποννήσων Δημήτριο του τιμητικού τίτλου του Γέροντος του Οικουμενικού Θρόνου. Ενθρονίστηκε στον Μητροπολιτικό Ιερό Ναό Αγίου Δημητρίου στην Πρίγκηπο, στις 28 Απριλίου, παρουσία του Οικουμενικού Πατριαρχείου, μεγάλου αριθμού αρχιερέων του Οικουμενικού Θρόνου, του Πατριαρχείου Ιεροσολύμων, της Εκκλησίας της Ελλάδος και της Εκκλησίας της Κρήτης, μοναχών από το Άγιο Όρος, κλήρου και λαού της επαρχίας του.

Στις 29 Μαΐου 2025 αναγορεύτηκε σε επίτιμο διδάκτορα του Τμήματος Θεολογίας του Εθνικού και Καποδιστριακού Πανεπιστημίου Αθηνών.

Παραπομπές

Εξωτερικοί σύνδεσμοι
Ιστοσελίδα Ιεράς Μητροπόλεως Πριγκηποννήσων

Δημητριος
Δημητριος
Κατηγορία:Απόφοιτοι της Μεγάλης του Γένους Σχολής
Κατηγορία:Απόφοιτοι του Αριστοτελείου Πανεπιστημίου Θεσσαλονίκης